ابن دقیق العید

شیخ الاسلام، امام المجدد ابن دقیق العید (پیدائش: 22 جولائی 1228ء— وفات: 5 اکتوبر 1302ء) تیرہویں صدی عیسوی میں مصر کے شیخ الاسلام، فقیہ، محدث تھے۔

سوانح

نسب 
نام محمد بن علی ہے جبکہ نسب یوں ہے: محمد بن علی بن وہب بن مطیع بن ابی طاعہ المنفلوطی القوصی الثبجی المصری المالکی الشافعی۔ کنیت ابوالفتح ہے۔ القابات تقی الدین، ابن القاضی ہیں۔ابن دقیق صحابی رسول بہز بن حکیم القشیری کی اولاد سے ہیں۔ آپ کی والدہ شیخ الصالح تقی الدین مظفر بن عبد اللہ المقترح کی بیٹی تھیں۔

پیدائش 
ابن دقیق کی پیدائش 15 شعبان 625ھ مطابق 22 جولائی 1228ء کو بحیرہ احمر کے ساحل پر ینبع کے قریب سمندری سفر کے دوران ہوئی جب اُن کے والدین قوص سے حجاز حج کی ادائیگی کے لیے مکہ پہنچنے والے تھے۔

تحصیل علم 
آپ کی نشو و نما قوص میں ہوئی، جہاں آپ نے مالکیہ اور شافعی علما سے حدیث کا درس لیا۔قرأت کی تعلیم حاصل کرنے کے بعد اُنہوں نے فقہ مالکی کی تعلیم اپنے والد سے اور فقہ شافعی کی تعلیم اپنے والد کے اور اُن کے شاگرد بہاء الدین ھبۃ اللہ القفطی سے حاصل کی۔ اِس کے بعد قاہرہ چلے گئے اور وہاں محمد بن عبدالسلام، ابوالحسن بن فقیر، ابن الرواج سے علم حدیث کی تحصیل کی۔ دمشق میں شیخ ابی العباس احمد بن عبدالدائم بن نِعمہ المقدسی اور ابوالبقاء خالد بن یوسف سے سماع حدیث کیا۔ بعد ازاں اسکندریہ چلے آئے اور یہاں شیخ الحافظ عبدالعظیم المنذری (متوفی 656ھ/ 1258ء) ، محمد بن انجب الصوفی بغدادی، ابوعلی الحسن بن محمد التیمی البکری اور ابوالحسن عبدالوہاب بن حسن الدمشقی سے سماع حدیث کا شرف حاصل کیا۔ بعد ازاں مصر، بلاد الشام اور حجاز کے علمائے حدیث سے مزید علم حاصل کیا۔ شیخ الاسلام عز بن عبدالسلام (متوفی 660ھ) سے تلمذ شرف حاصل کیا۔ عربی زبان اور فقہ کی تعلیم شیخ شرف الدین محمد بن ابی الفضل المرسی سے حاصل کی۔اپنی والدہ سے بھی سماع حدیث کیا۔اِس نتیجے میں اُنہیں علم فقہ اور علم حدیث میں ایسی بصیرت حاصل ہوئی جو اُس زمانے میں بہت کم لوگوں کو حاصل تھی۔

مسلک 
ابن دقیق ابتداً اپنے والد کے زیر اثر مالکی المذہب تھے لیکن بعد ازاں اُنہوں نے فقہ شافعی کی ہمنوائی اختیار کرلی اور اِس میں مجتہدانہ مقام حاصل کیا۔

مصر میں قیام 
 مزید پڑھیں: حسام الدین لاچین

ابن دقیق اپنے زمانے کے جید عالم تھے جس کی بنا پر حکمران اور سلاطین بھی اُن کا بے حد احترام کیا کرتے تھے۔ علامہ ابن حجر عسقلانی نے لکھا ہے کہ ایک بار جب وہ سلطان حسام الدین لاچین سے ملنے کے لیے اُس کے پاس گئے تو سلطان تخت سے نیچے اُتر آیا اور مؤدب ہوکر اُن سے نیچے ہوکر بیٹھا۔ مدت تک وہ اپنے آبائی شہر قوص میں فقہ مالکی کے قاضی رہے لیکن جب وہ قاہرہ چلے گئے تو عہدہ قضا سے دستبردار ہو گئے۔ البتہ 695ھ (1296ء)کے قریب قریب کچھ عرصے تک اُنہوں نے شافعی قاضی القضاۃ کا عہدہ قبول کر لیا۔ اِس عہدے پر وہ کئی سال تک فائز رہے۔ اِس دوران میں اُنہوں نے متعدد اصلاحی اِقدامات کیے جس سے مصر میں نفاذِ قانون کا عمل بہتر ہوا۔

وفات 
11 صفر 702ھ مطابق 5 اکتوبر 1302ء کو ابن دقیق العید کا انتقال قاہرہ میں ہوا۔ اُن کے جنازہ میں عوام و خواص کی کثیر تعداد شریک ہوئی جن میں مصری امرا اور اعیانِ دولت، خصوصاً نائب السلطنت بھی شامل تھے۔ تدفین قرافۃ الصغریٰ میں اُن کے استاد عز بن عبدالسلام کے پہلو میں کی گئی۔

تالیفات و تصانیف 
 مزید پڑھیں: شمس الدین سخاوی

حدیث

اَلاِقْتَراح فی بیان الاِصطلاح 
 یہ کتاب علم حدیث کی اصطلاحات کے بیان پر مشتمل ہے۔اِس میں ابن دقیق نے محدثین، راویانِ حدیث کے طبقات، کیفیت و سماع و روایت اور احادیث متفق علیہ کی تعریف پر عمدہ انداز میں بحث کی ہے۔ یہ پہلی بار بیروت سے 1406ھ مطابق 1988ء میں شائع ہوئی تھی۔ براکلمان نے اِس کتاب کے قلمی نسخوں کے متعلق لکھا ہے۔

الالمام فی الاحادیث الاحکام 
 یہ کتاب ایسی احادیث کے "ضبط" پر مشتمل ہے جو احکام سے متعلق ہیں۔شیخ الاسلام ابن تیمیہ اِس کتاب کو کتاب الاسلام قرار دیتے تھے اور کہا کرتے تھے کہ: اِس جیسی کتاب نہیں لکھی گئی۔ اِس کتاب کی اہمیت کے پیش نظر متاخر علمائے حدیث نے اِس کی شروح لکھی ہیں۔ پہلی شرح خود مصنف ابن دقیق نے لکھی ہے جس کا نام الانام شرح الالمام تھا۔ علامہ ابن حجر عسقلانی کے بقول اِس شرح کی 20 جلدیں تھیں۔ یہ شرح اب ناپید ہوچکی ہے۔

الاحکام الاحکام شرح عمدۃ الاحکام 
 یہ کتاب امام تقی الدین عبدالغنی بن عبدالواحد المقدسی الدمشقی (متوفی 600ھ) کی تصنیف عمدۃ الاحکام عن سید الانام من احادیث النبی علیہ السلام کی شرح ہے۔ ابن دقیق العید نے یہ کتاب اپنے ایک شاگرد عماد الدین اسماعیل بن محمد بن اثیر الحلبی کو اِملاء کروائی تھی۔ عماد الدین الحلبی نے اِس کو مرتب کرکے اِس کا نام احکام الاحکام فی شرح احادیث سید الانام رکھا۔ امام شمس الدین سخاوی (متوفی 1497ء) نے اس کا حاشیہ بھی لکھا ہے۔ یہ کتاب پہلی بار قاہرہ سے 1372ھ/ 1953ء میں اور بیروت سے 1981ء/ 1982ء اور 1987ء میں شائع ہوئی تھی۔

شرح 
 مزید پڑھیں: الاربعین النوویہ

شرح اربعين النوویہ 
 امام نووی نے جو الاربعین النوویہ کے عنوان سے جو الاحادیث کا مجموعہ مرتب کیا ہے، اُس کی شرح بہت سے علما نے کی ہے۔ ابن دقیق العید نے بھی الاربعین النوویہ کی شرح لکھی ہے۔

نُبْذۃُ فی علوم الحدیث 
اِس کتاب کا ایک قلمی مخطوطہ برطانیہ کے کتب خانہ میں موجود ہے۔

رجال الحدیث 
رجال الحدیث پر اُنہوں نے ابوشجاع احمد بن حسن بن احمد اصفہانی کی التقریب کی شرح بعنوان ’’تحفۃ اللبیب فی شرح التقریب‘‘ لکھی۔ اِس کا ایک قلمی مخطوطہ برلن میں موجود ہے جبکہ عکسی نسخہ قاہرہ میں موجود ہے۔

فقہ 
علم فقہ پر اُن کی دستیاب شدہ کتب یہ ہیں: 
 شرح مختصر ابن حاجب:  یہ کتاب فقہ مالکیہ سے متعلق فقہی کتاب ہے۔
 مقدمہ المطرزی فی اُصول الفقہ:  اِس کا تذکرہ علامہ ابن حجر عسقلانی نے الدررالکامنہ میں کیا ہے۔
 علم فقہ پر ایک مکتوب جو اُنہوں نے اپنے نائب قاضی اخمیم کے نام لکھا تھا۔ جعفر بن ثعلب الادفوی کی الطالع السعید میں یہ صفحہ نمبر597 تا 599 پر شائع ہوچکا ہے۔

شعر و ادب 
ابن دقیق العید کو شعر و ادب سے بھی دلچسپی رہی۔ اُن کی شاعری کے موضوعات وصف، دوستوں سے فراق کی کیفیت اور نعت نبوی (بالخصوص علی صاحبھا التحیۃ والسلام) پر مشتمل ہے۔ کچھ قصائد قلمی صورت میں بغداد، عراق کے ایک کتب خانہ میں موجود ہیں۔

مزید دیکھیے 
 الاربعین النوویہ

حوالہ جات 

1228ء کی پیدائشیں
1302ء کی وفیات
اشاعرہ
تیرہویں صدی کی عرب شخصیات
تیرہویں صدی کی مصری شخصیات
تیرہویں صدی کے اسلامی مسلم علما
سلطنت مملوک (مصر) کے الٰہیات دان
شافعی فقہا
شیوخ الاسلام
مالکی علما
مجددین
محدثین
مصری ائمہ کرام
مصری سنی مسلمان
مصری فقہا
مصری مالکیہ
ویکی ڈیٹا سے مطابقت رکھنے والی مختصر تفصیل